ການປະຕິບັດງານ ຊ່ອຍເຫຼືອ ພວກແມ່ຍິງ ຈາກໂບໂກຮາຣາມ ເຮັດໃຫ້ຈຳນວນນຶ່ງ ເສຍຊີວິດ
ກຸ່ມນຶ່ງ ຈຳນວນ 275 ຄົນ ທີ່ຖືກ​ຊ່ອຍ​ເຫຼືອ​ ເມື່ອ​ອາທິດ​ແລ້ວ​ນີ້ ໄດ້​ໄປ​ເຖິງ​ສູນ​ອົບ​ພະຍົບ​ແຫ່ງ​ນຶ່ງ​ແລ້ວ ບ່ອນ​ທີ່​ພວກ​ເຂົາ​ເຈົ້າຈະ​ໄດ້​ຮັບ​ການ​ຮັກສາ​ປິ່ນປົວ ​ແລະ​ຄຳ​ປຶກສາ​ ດ້ານຄວາມບອບຊ້ຳ​ທາງ​ຈິດ​ໃຈ.
ການປະຕິບັດຊ່ອຍເຫຼືອ ຂອງທະຫານໄນຈີເຣຍ ໄດ້ຍຸດຕິ ການຖືກຄຸມຂັງ ເປັນເວລາຫຼາຍໆເດືອນ ຂອງພວກຜູ້ຍິງ ແລະ ເດັກນ້ອຍ ຫຼາຍຮ້ອຍຄົນ ທີ່ຖືກພວກຫົວຮຸນແຮງ Boko Haram ລັກພາໂຕໄປ  ແຕ່ໄດ້ຍັງສົ່ງຜົນເຮັດໃຫ້ມີ ຜູ້ເສຍຊີວິດຈຳນວນນຶ່ງ ຈາກລະເບີດຝັງດິນທີ່ແຕກຂຶ້ນ ຫຼື ຖືກລົດໜັກຕ່າງໆແລ່ນຢຽບ ອີງຕາມພວກທີ່ລອດຊີວິດ ອົງການຈັດການກັບສະພາບສຸກເສີນແຫ່ງຊາດ ຫຼື NEMA ກ່າວໃນວັນອາທິດວານນີ້ ວ່າ ກຸ່ມນຶ່ງ ຈຳນວນ 275 ຄົນ ທີ່ ຖືກຊ່ອຍເຫຼືອ ເມື່ອອາທິດແລ້ວນີ້ ຢູ່ທາງພາກຕາເວັນອອກ ສຽງເໜືອ ຂອງໄນຈີເຣຍ ໄດ້ໄປເຖິງສູນອົບພະຍົບແຫ່ງນຶ່ງແລ້ວ ບ່ອນທີ່ພວກເຂົາເຈົ້າຈະໄດ້ຮັບການຮັກສາປິ່ນປົວ ແລະໄດ້ຮັບຄຳປຶກສາ ດ້ານຄວາມບອບ ຊ້ຳທາງຈິດໃຈ ຜູ້ຍິງຫຼາຍຄົນໃນນັ້ນ ໄດ້ເລົ່າເຖິງສິ່ງທີ່ເກີດຂຶ້ນ ຫຼັງຈາກທະຫານໄດ້ໄປຊ່ອຍປ່ອຍໂຕພວກ ເຂົາເຈົ້າ ເຂົາເຈົ້າກ່າວວ່າ ພວກຜູ້ຍິງຈຳນວນນຶ່ງ ໄດ້ລີ້ຢູ່ໃນພຸ່ມໄມ້ ບ່ອນທີ່ພວກທະຫານ ບໍ່ເຫັນພວກເຂົາເຈົ້າ ແລະ ໄດ້ເສຍຊີວິດ ເວລາລົດຫຸ້ມເກາະຂົນສົ່ງທະຫານຄັນນຶ່ງ ແລ່ນ ຜ່ານບໍລິເວນດັ່ງກ່າວນັ້ນໄປ ພວກຜູ້ຍິງດັ່ງກ່າວ ຍັງເລົ່າອີກວ່າ ຍ້ອນພວກຖືກປ່ອຍໂຕມີຈຳນວນ ຫຼວງຫຼາຍ ທະຫານ ຈຶ່ງບໍ່ສາມາດເອົາພວກເຂົາເຈົ້າຂຶ້ນລົດໄດ້ໝົດທຸກຄົນ ຈຳນວນນຶ່ງໄດ້ຍ່າງຕາມຫຼັງ ຂະບວນ ລົດ ແລະເວລານັ້ນແຫລະ ຄົນນຶ່ງໄດ້ຢຽບລະເບີດຝັງດິນ ເຮັດໃຫ້ມັນແຕກຂຶ້ນ ແລະ ສັງຫານ 3 ຄົນ